Gevaarlikste stede ter wêreld is in SA(Argieffoto: Wikimedia Commons) Talle mense is onder die indruk dat Suid-Afrika een van die gevaarlikste lande ter wêreld is, en nuwe statistieke wat na 453 stede ter wêreld kyk, beaam dit. Hoewel die jongste statistieke beroerd lyk, is dit nie alles slegte nuus nie, met van hierdie stede wat eintlik veiliger is as wat dit in 2020 aangeteken is. Volgens die onafhanklike datagroep Numbeo is ses uit die 25 gevaarlikste stede in die wêreld in Suid-Afrika. Drie van die stede op hierdie lys sluit die administratiewe, wetgewende en geregtelike hoofstede van die land in. Die indeks word saamgestel deur opnames onder mense wat Numbeo se webwerf besoek. Stede word dan ŉ punt uit 100 toegeken, met 100 wat die gevaarlikste is. Volgens Numbeo se data vir die middel van 2022 is Pretoria die tweede gevaarlikste stad ter wêreld, met ŉ misdaadindeks van 81,98. Slegs Caracas in Venezuela is gevaarliker as Pretoria, aangesien dié stad ŉ misdaadindeks van 83,98 het. Durban en Johannesburg is onderskeidelik die sesde en sewende gevaarlikste stede met ŉ misdaadindeks van 80,60 en 80,55. Port Elizabeth in die Oos-Kaap is 12de gelys met ŉ indeks van 76,44 en Kaapstad is 21ste op die lys met ŉ misdaadindeks van 73,13. 25ste op die lys is Bloemfontein wat ŉ misdaadindeks van 71,32 het. Dit is ook die laaste van die Suid-Afrikaanse stede op dié lang lys. Suid-Afrika is egter nie die enigste land in Suider Afrika wat onveilige stede het nie. Windhoek in Namibië word as 35ste gelys. Dié stad het ŉ misdaadindeks van 68,64. Zimbabwe se hoofstad Harare is 78ste gelys met ŉ indeks van 60,35 en Gaborone in Botswana is 108ste met ŉ indeks van 55,67. Volgens dieselfde ranglys wat in 2020 saamgestel is, het Pretoria sedertdien met twee plekke opgeskuif. Die ander stede het egter vanjaar beter gevaar en is effens veiliger as wat dit in 2020 was. Durban, Johannesburg en Port Elizabeth het vanjaar elk met een plek afgeskuif sedert 2020. Kaapstad het boonop met vier plekke verbeter nadat dit destyds as die 17de gevaarlikste stad gelys is. Pietermaritzburg, wat in 2020 die derde gevaarlikste stad ter wêreld was, is vanjaar nêrens op die ranglys te sien nie. “Die misdaadindeks is ŉ skatting van die algehele misdaadvlak in ŉ bepaalde stad of land. Misdaadvlakke tussen 20 en 40 word beskou as laag, tussen 40 en 60 is matig, tussen 60 en 80 is hoog en misdaad bo 80 is baie hoog,” lui ŉ inskrywing op Numbeo se webwerf. Slegs 14 uit die 422 stede wat gemeet is, het ŉ punt van minder as 20 behaal. Meeste van hierdie lande is in Asië of die Midde-Ooste, met Abu Dhabi in die Verenigde Arabiese Emirate wat as die veiligste stad beskou word. Dié stad het ŉ misdaadindeks van 10,93. Ses uit die 25 gevaarlikste stede ter wêreld is in Suid-Afrika.